Komisijos sprendimas
2000 m. rugsėjo 6 d.
iš esmės pripažįstantis dokumentų, pateiktų nuodugniai patikrinti dėl RH-7281 (zoksamido), B-41; E-187 (milbemektino), BAS500F (piraklostrobino) ir AEF130360 (foramsulfurono) galimo įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2000) 2285)
(2000/540/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/10/EB [2], ypač į jos 6 straipsnio 3 dalį,
kadangi:
(1) Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2) 1999 m. birželio 2 d. Rohm and Haas France SA pateikė Jungtinės Karalystės institucijoms dokumentus dėl veikliosios medžiagos RH-7281 (zoksamido), siekiant ją įrašyti į direktyvos I priedą.
(3) 2000 m. kovo 6 d. Sankyo Company Limited pateikė Nyderlandų institucijoms dokumentus dėl veikliosios medžiagos B-41; E-187 (milbemektino), siekiant ją įrašyti į direktyvos I priedą.
(4) 2000 m. vasario 28 d. BASF AG pateikė Vokietijos institucijoms dokumentus dėl veikliosios medžiagos BAS500F (piraklostrobino), siekiant ją įrašyti į direktyvos I priedą.
(5) 2000 m. kovo 30 d. Aventis GmbH pateikė Vokietijos institucijoms dokumentus dėl veikliosios medžiagos AEF130360 (foramsulfurono), siekiant ją įrašyti į direktyvos I priedą.
(6) Minėtos institucijos nurodė Komisijai, kad atlikus pradinį patikrinimą atrodo, jog dokumentai atitinka direktyvos II priedo duomenų ir informacijos reikalavimus. Be to, jos mano, kad dokumentuose yra direktyvos III priede reikalaujami duomenys ir informacija dėl bent vieno augalų apsaugos produkto, savo sudėtyje turinčio minėtų veikliųjų medžiagų. Vėliau pagal direktyvos 6 straipsnio 2 dalies nuostatas pareiškėjas pateikė Komisijai ir kitoms valstybėms narėms dokumentus.
(7) Dokumentai dėl RH-7281 (zoksamido), B-41; E-187 (milbemektino), BAS500F (piraklostrobino) ir AEF130360 (foramsulfurono) 2000 m. gegužės 31 d. buvo perduoti Augalų sveikatos nuolatiniam komitetui.
(8) Direktyvos 6 straipsnio 3 dalyje reikalaujama Bendrijos lygiu patvirtinti, kad visi dokumentai iš esmės atitinka direktyvos II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - III priedo reikalavimus.
(9) Toks patvirtinimas yra būtinas, kad būtų atliktas nuodugnus dokumentų patikrinimas ir valstybėms narėms būtų suteikta galimybė išduoti laikiną registraciją augalų apsaugos produktams, savo sudėtyje turintiems šios veikliosios medžiagos, atsižvelgus į direktyvos 8 straipsnio 1 dalyje nustatytas sąlygas, ypač į sąlygą išsamiai įvertinti veikliąją medžiagą ir augalų apsaugos produktą pagal direktyvos reikalavimus.
(10) Toks sprendimas nepanaikina Komisijos teisės prašyti pareiškėjo pateikti valstybei narei pranešėjai papildomus duomenis arba informaciją tam tikriems dokumentuose pateiktiems klausimams išsiaiškinti. Papildomų duomenų, būtinų paaiškinti dokumentus, pateikimas neturi pakeisti ataskaitos pateikimo termino, nurodyto konstatuojamosios dalies 12 punkte.
(11) Valstybės narės ir Komisija susitaria, kad Jungtinė Karalystė tęs nuodugnų dokumentų dėl RH-7281 (zoksamido) patikrinimą, Nyderlandai - nuodugnų dokumentų dėl B-41; E-187 (milbemektino) patikrinimą, o Vokietija - BAS500F (piraklostrobino) ir AEF130360 (foramsulfurono) patikrinimą.
(12) Jungtinė Karalystė, Nyderlandai ir Vokietija kuo greičiau, bet ne vėliau kaip per vienerius metus nuo šio sprendimo paskelbimo dienos praneš Komisijai savo patikrinimų išvadas kartu su rekomendacijomis dėl įrašymo arba neįrašymo ir visas su tuo susijusias sąlygas.
(13) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šie dokumentai yra laikomi iš esmės atitinkančiais II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimus, atsižvelgiant į siūlomą naudojimą:
1) Rohm and Haas France SA Komisijai ir valstybėms narėms pateikti dokumentai dėl RH-7281 (zoksamido) kaip veikliosios medžiagos įrašymo į Direktyvos 91/414/EEB I priedą, kurie 2000 m. gegužės 31 d. buvo perduoti Augalų sveikatos nuolatiniam komitetui;
2) Sankyo Company Limited Komisijai ir valstybėms narėms pateikti dokumentai dėl B-41; E-187 (milbemektino) kaip veikliosios medžiagos įrašymo į Direktyvos 91/414/EEB I priedą, kurie 2000 m. gegužės 31 d. buvo perduoti Augalų sveikatos nuolatiniam komitetui;
3) BASF AG Komisijai ir valstybėms narėms pateikti dokumentai dėl BAS500F (piraklostrobino) kaip veikliosios medžiagos įrašymo į Direktyvos 91/414/EEB I priedą, kurie 2000 m. gegužės 31 d. buvo perduoti Augalų sveikatos nuolatiniam komitetui;
4) Aventis GmbH Komisijai ir valstybėms narėms pateikti dokumentai dėl AEF130360 (foramsulfurono) kaip veikliosios medžiagos įrašymo į Direktyvos 91/414/EEB I priedą, kurie 2000 m. gegužės 31 d. buvo perduoti Augalų sveikatos nuolatiniam komitetui.
2 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 6 d.